Document ID: 32007D0567

KOMISIJAS LĒMUMS
(2007. gada 7. augusts)
par Kopienas finansiālo ieguldījumu to izmaksu segšanā, kas dalībvalstīm radušās, ieviešot uzraudzības un kontroles sistēmas, kuras 2007. gadā piemērojamas saistībā ar kopējo zivsaimniecības politiku
(izziņots ar dokumenta numuru K(2007) 3747)
(2007/567/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (1), un jo īpaši tās 21. pantu,
tā kā:
(1)
Dalībvalstis ir iesniegušas Komisijai zvejas kontroles programmu 2007. gadam kopā ar pieteikumiem Kopienas finansiālā ieguldījuma saņemšanai saistībā ar šajā programmā ietverto projektu īstenošanas izdevumiem.
(2)
Pieteikumi par darbībām, kas uzskaitītas Regulas (EK) Nr. 861/2006 8. panta a) punktā, var dot tiesības uz Kopienas finansējuma saņemšanu.
(3)
Pieteikumiem par Kopienas finansējuma saņemšanu jābūt saskaņā ar Komisijas 2007. gada 11. aprīļa Regulu (EK) Nr. 391/2007, ar kuru paredz sīki izstrādātus īstenošanas noteikumus Regulai (EK) Nr. 861/2006 attiecībā uz dalībvalstu izdevumiem, kas radušies, ieviešot kopējai zivsaimniecības politikai piemērojamās uzraudzības un kontroles sistēmas (2).
(4)
Ir pamatoti paredzēt Kopienas finansiālā ieguldījuma maksimālo apmēru un likmi saskaņā ar Regulas (EK) Nr. 861/2006 15. pantu, kā arī šā ieguldījuma piešķiršanas nosacījumus.
(5)
Automātiskajām lokalizācijas ierīcēm, lai par tām varētu saņemt Kopienas finansiālo ieguldījumu, jāatbilst prasībām, kas paredzētas Komisijas 2003. gada 18. decembra Regulā (EK) Nr. 2244/2003, ar ko nosaka sīki izstrādātus noteikumus attiecībā uz kuģu satelītnovērošanas sistēmām (3).
(6)
Tā finansiālā ieguldījuma apmērs, kurš katrai dalībvalstij piešķirams, lai palīdzētu segt izmaksas par kuģu un gaisakuģu iegādi un modernizēšanu, jāaprēķina, pamatojoties uz dalībvalstu deklarācijām par to, cik lielu procentuālo daļu darbībā pavadītā laika (gadā) attiecīgais kuģis vai gaisakuģis ir izmantots inspekcijas un uzraudzības vajadzībām.
(7)
Ievērojot Regulas (EK) Nr. 391/2007 8. pantu, zvejas kontroles programmā minētie projekti jāīsteno saskaņā ar šajā programmā paredzēto grafiku.
(8)
Izdevumu atlīdzinājuma pieprasījumi saistībā ar minētajiem projektiem jāiesniedz Komisijai saskaņā ar Regulas (EK) Nr. 391/2007 11. pantu.
(9)
Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
IR PIEŅĒMUSI ŠO LĒMUMU.
1. pants
Priekšmets
Šajā lēmumā paredzēts Kopienas 2007. gada finansiālais ieguldījums to izmaksu segšanā, kas dalībvalstīm 2007. gadā radušās, ieviešot uzraudzības un kontroles sistēmas, kuras piemērojamas saistībā ar kopējo zivsaimniecības politiku, kā minēts Regulas (EK) Nr. 861/2006 8. panta a) punktā. Ar to nosaka Kopienas finansiālā ieguldījuma apmēru katrai dalībvalstij, Kopienas finansiālā ieguldījuma likmi un piešķiršanas nosacījumus.
2. pants
Jaunās tehnoloģijas un IT tīkli
Izdevumus, kas radušies, iegādājoties un uzstādot datoru tehnoloģijas un sniedzot ar tām saistīto tehnisko palīdzību, kā arī ierīkojot IT tīklus, lai notiktu efektīva un droša datu apmaiņa saistībā ar zvejas darbību novērošanu, kontroli un uzraudzību, kompensē ar finansiālu ieguldījumu 50 % apmērā no attaisnotajiem izdevumiem, ievērojot I pielikumā noteiktos ierobežojumus.
3. pants
Automātiskās lokalizācijas ierīces
1. Izdevumus, kas radušies, iegādājoties automātiskās lokalizācijas ierīces un aprīkojot ar tām zvejas kuģus, lai zvejas uzraudzības centrs ar kuģu satelītuzraudzības sistēmas (VMS) palīdzību tos varētu novērot no attāluma, kompensē ar finansiālu ieguldījumu, kura maksimālais apmērs ir EUR 4 500 par kuģi, ievērojot II pielikumā noteiktos ierobežojumus.
2. Šā panta 1. punktā paredzētās summas (EUR 4 500) robežās pirmos EUR 1 500 lielos attaisnotos izdevumus kompensē ar finansiālu ieguldījumu 100 % apmērā.
3. Attaisnoto izdevumu daļu intervālā no EUR 1 500 līdz EUR 4 500 par kuģi kompensē ar finansiālu ieguldījumu, kura apmērs nepārsniedz 50 % no šādiem attaisnotajiem izdevumiem.
4. Lai varētu saņemt finansiālo ieguldījumu, automātiskajām lokalizācijas ierīcēm jāatbilst Regulas (EK) Nr. 2244/2003 prasībām.
4. pants
Izmēģinājuma projekti
Izdevumus, kas radušies saistībā ar jaunu kontroles tehnoloģiju izmēģinājuma projektiem, kompensē ar finansiālu ieguldījumu 50 % apmērā no attaisnotajiem izdevumiem, ievērojot III pielikumā noteiktos ierobežojumus.
5. pants
Mācības
Izdevumus, kas radušies saistībā ar mācību un apmaiņas programmām, kuras paredzētas par zvejas darbību novērošanu, kontroli un uzraudzību atbildīgajiem ierēdņiem, kompensē ar finansiālu ieguldījumu 50 % apmērā no attaisnotajiem izdevumiem, ievērojot IV pielikumā noteiktos ierobežojumus.
6. pants
Izdevumu novērtēšana
Izdevumus, kas radušies, ieviešot sistēmu kopējās zivsaimniecības politikas kontroles izdevumu novērtēšanai, kompensē ar finansiālu ieguldījumu 50 % apmērā no attaisnotajiem izdevumiem, ievērojot V pielikumā noteiktos ierobežojumus.
7. pants
Semināri un plašsaziņas līdzekļu izmantošana
Izdevumus, kas radušies saistībā ar tādām iniciatīvām, tostarp semināru rīkošanu un plašsaziņas līdzekļu izmantošanu, kuru mērķis ir uzlabot zvejnieku un citu ieinteresēto aprindu, piemēram, inspektoru, prokuroru un tiesnešu, kā arī plašas sabiedrības izpratni par nepieciešamību apkarot bezatbildīgu un nelikumīgu zveju, un kopējās zivsaimniecības politikas noteikumu izpildes izdevumus kompensē ar finansiālu ieguldījumu 75 % apmērā no attaisnotajiem izdevumiem, ievērojot VI pielikumā noteiktos ierobežojumus.
8. pants
Zvejas patruļkuģi un patruļlidmašīnas
Izdevumus, kas dalībvalstīm radušies saistībā ar tādu kuģu un gaisakuģu iegādi un modernizēšanu, kurus dalībvalstu kompetentās iestādes izmanto zvejas darbību inspicēšanai un uzraudzībai, kompensē ar finansiālu ieguldījumu, kura apmērs nepārsniedz 50 % no attaisnotajiem izdevumiem, ievērojot VII pielikumā noteiktos ierobežojumus.
9. pants
Adresāti
Šis lēmums ir adresēts dalībvalstīm.
Briselē, 2007. gada 7. augustā

Labels: 18
15
6